**לונה קורלימה צ'מטאי-סלפטר** (באנגלית: **Lonah Chemtai Korlima**; נולדה ב-12 בדצמבר 1988) היא אתלטית ישראלית ילידת-קניה. זוכת מדליית ארד באליפות העולם (יוג'ין 2022) בריצת מרתון וסגנית מרתון ניו יורק (2022), אלופת אירופה (ברלין 2018) וזוכת מדליית ארד באליפות אירופה (מינכן 2022) בריצת 10,000 מטר ושיאנית אירופה בריצת 10 ק"מ (כביש), בתוצאה שדירגה אותה כשנייה בכל הזמנים כשנקבעה (30:05 דקות). בנוסף לכך, היא שיאנית ישראל הנוכחית בריצות ל-2000 מטר, 3,000 מטר, 5 ק"מ (כביש), 10000 מטר, 10 ק"מ (כביש), 15 ק"מ, 20 ק"מ, חצי מרתון, ובמרתון, ושיאנית ישראל בעבר בריצת 1500 מטר ובריצת 5000 מטר.

צ'מטאי-סלפטר היא האתלטית הישראלית היחידה שזכתה בתואר אלופת אירופה.

הועד האולימפי הישראלי בחר בלונה צ'מטאי-סלפטר כספורטאית המצטיינת לשנת 2022.

ביוגרפיה
--------

צ'מטאי נולדה וגדלה בקפקנייאר שבמחוז ריפט ואלי במערב מדינת קניה, למשפחה משבט פוקוטס, תת-שבט הקלנג'ין. בילדותה הצטיינה בכדורגל, אך עקב התנגדות אביה לא פנתה לעיסוק בספורט.

קריירה
------

בשנת 2008 הגיעה לראשונה לישראל, על מנת לעבוד כאם בית בביתו של הקונסול הקנייתי בישראל. במהלך ריצה בפארק הרצליה הבחין בה מאמן אתלטיקה, והפנה אותה למועדון "אתלטי אורן השרון". היא החלה להתאמן יחד עם האתלט זוהר זימרו, ובשנים הבאות התחרתה בתחרויות בריצות בינוניות ארוכות. במהלך אימוניה הכירה צ'מטאי את המאמן הישראלי דן סלפטר, שהיה לבן-זוגה ולמאמנה, במועדון מכבי תל אביב.

### 2011-2016

בשנת 2011 סיימה במקום רביעי באליפות ישראל בריצת 10,000 מטר.

בשנת 2012 זכתה באליפות ישראל בריצת 5000 מטר ובריצת 10,000 מטר.

בראשית 2013 הסתיימה כהונתו של הקונסול הקנייתי, ועמה גם עבודתה של צ'מטאי בביתו. היא שבה לקניה, ולאחר שהוסדרו מחדש אשרות השהייה שלה שבה לישראל. ב-2013 שבה וזכתה באליפות ישראל בריצת 5000 מטר.

ב-2014 זכתה באליפות ישראל בריצת 10,000 מטר.

ב-2015 שוב זכתה באליפות ישראל בריצת 5000 מטר ובריצת 10,000 מטר.

צ'מטאי-סלפטר, במהלך ריצת המרתון באולימפיאדת ריו דה ז'ניירו 2016
בפברואר 2016 השתתפה במרתון תל אביב, וקבעה תוצאה של 2:40:16 שעות, המהווה קריטריון אולימפי להשתתפות באולימפיאדת ריו דה ז'ניירו (2016). במרץ אותה שנה הוענקה לה אזרחות ישראלית, ובכך התאפשרה הצטרפותה למשלחת הישראלית לאולימפיאדה. בחצי מרתון ברלין, סיימה סלפטר במקום שמיני בתוצאה של 1:14:11 שעות.

במשחקים האולימפיים היא השתתפה בריצת מרתון, אולם פרשה לאחר 33 ק"מ, בשל פציעה בכתפה הימנית.

### 2017 שיאנית ישראל

באליפות ישראל בריצת 15 ק"מ שנערכה בראשון לציון בתחילת פברואר, ניצחה צ'מטאי-סלפטר וקבעה שיא אישי חדש של 52:06 דקות. בתחרות חצי מרתון ברצלונה, ספרד שנערכה באותו החודש, היא סיימה במקום 11 בשיא ישראל חדש של 1:12:48 שעות, שיפור לשיא של נילי אברמסקי (1:13:59 שעות). בתחרות שנעכה בתל אביב באפריל היא קבעה בריצת מייל שיא אישי חדש של 4:47.50 דקות. חמישה ימים לאחר מכן, היא קבעה בתחרות בתל אביב בריצת 10,000 מטר שיא ישראלי חדש של 32:43.89 דקות, שיפור לשיא של נילי אברמסקי (33:19.85 דקות). שישה ימים לאחר מכן היא קבעה בריצת 1500 מטר שיא אישי חדש של 4:23.94 דקות. בתחילת מאי היא קבעה בתחרות בתל אביב בריצת 5000 מטר שיא אישי חדש של 16:12.51 דקות. בהמשך אותו החודש היא השתתפה באליפות ברלין ל-25 ק"מ וניצחה בתחרות בשיא ישראלי חדש של 1:28:48 שעות.

בתחרות גביע אירופה ב-10000 מטר שנערכה במינסק היא סיימה במקום שמיני בתוצאה של 33:20.16 דקות.

באליפות אירופה לאומות שנערכה בתל אביב, זכתה סלפטר במדליית כסף בריצת 5000 מטר בתוצאה של 16:19.90 דקות. נוסף לכך, היא סיימה במקום חמישי בריצת 3000 מטר, בשיא אישי חדש של 9:26.44 דקות.

באליפות העולם שנערכה בלונדון באוגוסט אותה שנה סיימה סלפטר במקום 41 בריצת מרתון, בתוצאה של 2:40:22 שעות.

### 2018

בתחרות שנערכה בתל אביב בפברואר, קבעה צ'מטאי-סלפטר בריצת 3000 מטר שיא ישראלי חדש של 9:06.60 דקות, שיפור לשיאה בן 16 השנים של נילי אברמסקי (9:19.52 דקות).

באליפות העולם בחצי מרתון שנערכה בולנסיה בחודש מרץ היא שברה בשנית את שיא ישראל לאחר שסיימה במקום 12, והעמידה אותו על 1:08:58 שעות. בסוף אפריל, היא קבעה בריצת 1500 מטר שיא אישי בתוצאה של 4:17.22 דקות. מאוחר יותר באותו חודש, באליפות ישראל בריצת 10000 מטר, היא שברה את שיאה הישראלי לאחר שניצחה בתוצאה של 31:39.63 דקות. במהלך אותה ריצה, שברה גם את שיא ישראל הטרי של אדווה כהן בריצת 5,000 מטר והעמידה אותו על 15:26.8 דקות.

בתחרות גביע אירופה בריצת 10,000 מטר שנערכה בלונדון בחודש מאי, זכתה צ'מטאי במדליית זהב בשיא ישראלי נוסף חדש של 31:33.03 דקות ובשל הישגיה הוכתרה כאתלטית החודש באירופה.

בתחילת יוני, קבעה צ'מטאי שיא ישראל חדש בריצת 15 ק"מ בתחרות שנערכה בולנסיה. חודש לאחר מכן, באליפות ישראל, היא זכתה במדליית זהב בריצת 1500 מטר בשיא ישראלי חדש של 4:11.69 דקות, שיפור לשיאה בן 25 השנים של עדנה לנקרי-שומיק (4:14.18 דקות).

בתחרות שנערכה בבלגיה באמצע יולי, ניצחה סלפטר בריצת 5000 מטר בתוצאה של 15:17.81 דקות, המהווה שיא ישראלי.

#### אלופת אירופה

באליפות אירופה שנערכה בברלין באוגוסט 2018 זכתה צ'מטאי-סלפטר במדליית זהב בריצת 10,000 מטר בתוצאה של 31:43.29 דקות לפני סוזן קרומינס מהולנד (31:52.55 דקות) ומרף בהאטה משוודיה (32:19.34 דקות), ובכך הפכה לאתלטית הישראלית הראשונה שזכתה בתואר זה. מספר ימים לאחר מכן, בריצת 5000 מטר, היא נפסלה, כי בתחילת הריצה דרכה על קו המסלול לפני שהורשתה לעשות כן. לפני שנודע על פסילתה ולקראת סיום הריצה, בסיבוב הלפני אחרון, היא האיצה במחשבה שזהו הסיבוב האחרון, ובסיומו חצתה שנייה את קו הסיום, ולכן הניפה את ידיה וחייכה מאושר. תוך כדי שהיא עוצרת, הבינה שנותר לה עוד סיבוב. היא שבה לריצה, אך נדחקה למקום רביעי, בתוצאה שהייתה טובה מהשיא הישראלי בכ-16 שניות.

בתחרות ליגת היהלום בברמינגהאם שנערכה באותו חודש, סיימה צ'מטאי-סלפטר שביעית בריצת 3000 מטר בשיא ישראלי חדש של 8:42.88 דקות.
בתחרות שנערכה בסוף ספטמבר באמסטרדם, קבעה סלפטר בריצת 10 מייל שיא אירופה חדש של 50:45 דקות ו-40 שניות איטי משיא העולם. חודשיים לאחר מכן, בחצי מרתון ליסבון, סיימה במקום השני בשיא ישראלי חדש של 1:07:55 שעות.

במרתון פירנצה, שנערך בחודש נובמבר, ניצחה במרתון פירנצה בשיא ישראלי חדש של 2:24:17 שעות שיפור של יותר מ-11 דקות לשיא הקודם של ילנה דולינין שנקבע במרתון ברלין.

ב-31 בדצמבר, קבעה צ'מטאי שיא ישראלי חדש בריצת 10 ק"מ, בתחרות שנערכה ברומא, בתוצאה של 31:46 דקות.

בסך הכל קבעה צ'מטאי בשנת 2018 11 שיאים ישראלים חדשים.

### 2019

באליפות ישראל ב-15 ק"מ שנערכה בראשון לציון, זכתה צ'מטאי-סלפטר במדליית זהב בתוצאה של 48:42 דקות. בתחרות גביע החורף שנערכה בחודש בפברואר, היא ניצחה בריצת 3000 מטר כשקבעה תוצאה של 8:56.55 דקות. את 2000 המטרים הראשונים בריצה היא עברה בתוצאה של 5:52.30 דקות, המהווה שיפור של 16 שניות לשיא הישראלי הקודם שהיה שייך לנילי אברמסקי. במרוץ אור יהודה שנערך באותו חודש, היא קבעה שיא ישראלי חדש בריצת 5 ק"מ (כביש) של 15:15 דקות.

בחצי המרתון של אוסטיה זכתה סלפטר במדליית זהב בשיא ישראלי חדש של 1:06:40 שעות. חודשיים לאחר מכן, בחצי המרתון של פראג, היא זכתה במדליית כסף בשיא ישראלי חדש של 1:06:09 דקות, התוצאה השנייה בטיבה באירופה בכל הזמנים. חודש לאחר מכן, במרתון פראג, היא זכתה במדליית זהב בשיא ישראל חדש של 2:19:46 שעות, התוצאה הרביעית בטיבה בעולם בשנת 2019 כשנקבעה, והבטיחה את מקומה באולימפיאדת טוקיו (2020). בתחרות שנערכה בפינלנד בסוף מאי, קבעה צ'מטאי שיא עונתי בריצת 1500 מטר של 4:20.51 דקות וסיימה במקום השני. בתחרות שנערכה בתל אביב בתחילת יוני, סיימה סלפטר במקום השני בריצת 5000 מטר בתוצאה של 15:34.06 דקות. בתחרות גביע אירופה בריצת 10,000 מטר שנערכה ביולי, היא זכתה במדליית כסף בשיא ישראל חדש של 31:15.78 דקות, אחרי סטפני טוול מבריטניה. התוצאה שקבעה טובה בכ-10 שניות מהקריטריון האולימפי לאולימפיאדת טוקיו (2020).

בתחרות שנערכה בלונדון בסוף יולי, קבעה צ'מטאי-סלפטר שיא ישראלי חדש בריצת 5000 מטר, בתוצאה של 14:59.02 דקות והיא הפכה לראשונה שירדה מ-15 דקות בריצת 5000 מטר. באליפות אירופה לאומות שנערכה בקרואטיה, ניצחה צ'מטאי בריצת 5000 מטר, בתוצאה של 15:44.38 דקות.

#### שיאנית אירופה

בריצת 10 ק"מ (כביש) שנערכה בטילבורך, ב-1 בספטמבר 2019, סיימה צ'מטאי-סלפטר ראשונה בשיא אירופאי חדש של 30:05 דקות, תוצאה שדירגה אותה במקום שני בכל הזמנים בריצה זו כשנקבעה, אחרי ג'וסלין ג'פקוסגיי מקניה (29:43 דקות).

באליפות העולם שנערכה בדוחה בחודש ספטמבר, סלפטר התחילה בדבוקה המובילה. לאחר 10 ק"מ, 6 רצות מהדבוקה המובילה החלו להגביר, ובנקודת 15 הק"מ הובילו עליה בכ-50 שניות וסלפטר המשיכה לרוץ בקצב שלה. לאחר 25 ק"מ הפער הצטמצם ל-16 שניות בלבד, אך סלפטר החלה לדעוך, ובסופו של דבר נאלצה לפרוש בעודה חמישית, בין הקילומטר ה-31 ל-32, לאחר שסבלה מחוסר אנרגיה שנבע מהכנה תזונתית לקויה למירוץ. בנוסף אליה, פרשו עוד 27 רצות, המהוות כ-40% מכלל הרצות, עקב התנאים הקשים ששררו שם; המרתון הוזנק דקה לחצות, בטמפרטורה של 32 מעלות, ולמעלה משבעים אחוזי לחות.

במרתון פרנקפורט סיימה סלפטר במקום רביעי בתוצאה של 2:23:11 שעות.

באליפות ישראל בחצי מרתון, שנערכה בדצמבר בבית שאן, זכתה צ'מטאי במדליית זהב בתוצאה של 1:10:05 שעות.

### 2020

בתחרות שנערכה בולנסיה, סיימה צ'מטאי-סלפטר במקום החמישי בריצת 10 ק"מ, בתוצאה של 31:09 דקות.

במרתון טוקיו, שהיה למרתון הראשון מסבב המרתונים המרכזיים העולמי בו השתתפה, זכתה צ'מטאי-סלפטר במדליית זהב בשיא ישראלי חדש של 2:17:45 שעות, תוצאה שדירגה אותה במקום שישי בכל הזמנים באותה העת. בתחילת יוני היא ניצחה בריצת 3000 מטר בתוצאה של 9:15.75 דקות. בגביע האיגוד בתחילת יולי היא ניצחה בשלוש ריצות, בריצת 3000 מטר בתוצאה של 9:07.05 דקות, בריצת 1500 בתוצאה של 4:15.72 דקות ובריצת 5000 מטר בתוצאה של 15:52.86 דקות. בתחרות שנערכה שבוע לאחר מכן היא קבעה בריצת 3000 מטר תוצאה של 9:06.38 דקות.

באליפות ישראל זכתה צ'מטאי-סלפטר בשלוש מדליות זהב, בריצת 5000 מטר שנערכה בסוף יוני אותה שנה בתוצאה של 15:29.43 דקות, לפני כרואן חלבי ממכבי חיפה כרמל (16:50.71 דקות) והדר אופיר מהרוח השנייה בירושלים (18:17.11 דקות), בריצת 1500 מטר בתוצאה של 4:17.96 דקות, לפני אדוה כהן מלידר ירושלים (4:25.50 דקות) וכרואן חלבי (4:27.65 דקות) ובריצת 800 מטר בשיא אישי חדש של 2:06.63 דקות, לפני סיון אורבך ממכבי חיפה (2:07.92 דקות) ונרי גטרידה (2:13.35 דקות).

בתחרות ליגת היהלום שנערכה בבריסל ב-4 בספטמבר סיימה צ'מטאי-סלפטר שנייה בריצת שעה בתוצאה השנייה בטיבה בהיסטוריה של 18,571 מטר, אחרי סיפן חסן מהולנד שקבעה שיא עולם חדש של 18,930 מטר. שתיהן קבעו תוצאה טובה משיא העולם בן 12 השנים של דירה טונה מאתיופיה (18,517 מטר).

באליפות העולם בחצי מרתון שנערכה בפולין בחודש אוקטובר, סיימה צ'מטאי-סלפטר במקום ה-12 בתוצאה של 1:08:31 שעות.

### 2021

באולימפיאדת טוקיו, צ'מטאי סלפטר התחרתה בריצת המרתון שנערכה בסאפורו וסיימה במקום ה-66 מתוך 88 רצות. 4 ק"מ לסיום, לאחר שהייתה בין המובילות לאורך הריצה, צ'מטאי סלפטר נעצרה עקב התכווצויות בבטן, שנבעו מכאבי מחזור כאשר היא נמצאת במקום השלישי. מספר דקות לאחר מכן היא הצליחה לחזור לרוץ ולסיים את המרתון בתוצאה של 2:48:31 שעות. תנאי החום הקשים ששררו במסלול התחרות בסאפורו, טמפרטורה של כ-30 מעלות וכ-80 אחוזי לחות, השפיעו על המתחרות כאשר 15 מהן פרשו וביניהן אלופת העולם במרתון מדוחה רות צ'פנגטיץ'. בפוסט שפרסמה לאחר הריצה הדגישה צ'מטאי סלפטר כי הסיבה לפרישה הייתה כאבי המחזור החודשי ורצתה להעלות את הנושא למודעות.

במרתון לונדון 2021, סיימה צ'מטאי סלפטר במקום החמישי. בריצה זו השיגה את התוצאה השנייה הכי טובה שלה כשרצה 2:18:54 שעות, שזוהי גם תוצאת השנה שלה

### 2022

#### מדליית ארד באליפות עולם

באליפות העולם שנערכה ביוג'ין, אורגון ארצות הברית ב-18 ביולי 2022 היא זכתה במדליית ארד בריצת מרתון בתוצאה של 2:20:18 שעות, אחרי גוטיטום גברסלסי מאתיופיה שקבעה שיא אליפות חדש של 2:18:11 שעות וג'ודית ג'פטום קוריר מקניה (2:18:20 שעות). מדליה זו הייתה הרביעית בסך הכל של ישראל באליפויות העולם באתלטיקה והראשונה במקצועות המסלול.

#### מדליית ארד באליפות אירופה

באליפות אירופה שנערכה במינכן, גרמניה ב-15 באוגוסט 2022, זכתה לונה במדליית הארד בריצת ה-10,000 מטרים בתוצאה של 30:46.37 דקות. תוצאה זו היא גם שיא ישראל לנשים למרחק זה.

#### מדליית כסף במרתון ניו יורק

במרתון ניו יורק שנערך ב-6 בנובמבר זכתה במדליית כסף בתוצאה של 2:23:30 שעות, שבע שניות אחרי שרון לוקדי מקניה (2:23:23 שעות) ולפני אלופת העולם גוטיטום גבריסלאסי (2:23:39 שעות). היא הקדימה אתלטיות מהשורה הראשונה בעולם כמו אדנה קיפלגט מקניה (פעמים אלופת עולם 2011 ו-2013) בריצת מרתון הלן אובירי מקניה, פעמיים ברציפות סגנית אלופה אולימפית (ריו 2016 וטוקיו 2020) ופעמיים אלופה עולם (2017 ו-2019) בריצת 5000 מטר. אחרי המדליה ההיסטורית של סלפטר באליפות העולם באורגון בקיץ, הרצה שבה לארצות הברית וסיימה במקום השני בהופעת הבכורה שלה במרתון ניו יורק.

### 2023

בחצי מרתון רומא שנערך ב-5 במרץ 2023 זכתה במדליית כסף בתוצאה של 1:06:56 שעות, אחרי דורקס טאויטואק (1:06:21 שעות) ולפני מגדלין מסאי (1:07:07 שעות), שתיהן מקניה. במרתון בוסטון שנערך ב-17 באפריל היא זכתה במדליית ארד בתוצאה של 2:21:57 שעות, אחרי הלן אובירי מקניה (2:21:38 שעות) ואמנה בריסו (2:21:50 שעות). היא הקדימה את אלופת העולם המכהנת גוטיטום גבריסלאסי מאתיופיה שסיימה עשירית.

#### מקום רביעי באליפות העולם

באליפות העולם שנערכה בבודפשט שבהונגריה ב-26 באוגוסט, סיימה במקום רביעי בריצת מרתון בתוצאה של 2:25:38 שעות אחרי אמנה בריסו מאתיופיה (2:24:23 שעות), גוטיטום גבריסלאסי מאתיופיה (2:24:34 שעות) ופטימה זהרה גרדי ממרוקו (2:25:17 שעות). לאורך רוב הריצה היא נשארה בדבוקה המובילה ואף הובילה את הרצות, אך בקילומטר ה-33 נעשתה פריצה של ארבע רצות מאתיופיה. בהמשך אחת מהרצות האתיופיות פרשה ובק"מ ה-36 פטימה זהרה גרדי ממרוקו עקפה את צ'מטאי סלפטר שירדה למקום החמישי. לקראת הסיום עקפה צ'מטאי סלפטר את יאלמזרף יהולאו מאתיופיה שנחלשה והגיעה לקו הסיום במקום הרביעי.

שיאים אישים
-----------

מעודכן ל-17 באוקטובר 2020

* ריצת 1500 מטר: 4:11.69 דקות (2018), שיא ישראל בעבר
* ריצת מייל: 4:47.50 דקות (2017)
* ריצת 2000 מטר: 5:52.30 דקות (2019), שיא ישראל
* ריצת 3000 מטר: 8:42.88 דקות (2018), שיא ישראל
* ריצת 5000 מטר: 14:59.02 דקות (2019), שיא ישראל בעבר
* ריצת 5 ק"מ (כביש): 15:15 דקות (2019), שיא ישראל
* ריצת 10000 מטר: 30:46.37 דקות (2022), שיא ישראל
* ריצת 10 ק"מ (כביש): 30:05 דקות (2019), **שיא אירופה**
* ריצת 15 ק"מ (כביש): 47:38 דקות (2019) שיא ישראל, התוצאה הרביעית בטיבה באירופה
* ריצת 10 מייל (כביש): 50:45 דקות (2018), **שיא אירופה**, התוצאה השישית בטיבה בעולם
* ריצת 1 שעה: 18,571 מטר (2020), שיא ישראל, **התוצאה השנייה בטיבה בעולם**
* חצי מרתון: 1:06:09 שעות (2019), שיא ישראל
* ריצת מרתון: 2:17:45 שעות (2020), שיא ישראל, מדורגת שנייה באירופה בכל הזמנים אחרי פאולה רדקליף

חיים אישיים
-----------

בשנת 2014 נישאו צ'מטאי ודן סלפטר בחתונה אזרחית בעיר הבירה ניירובי של מולדתה קניה, כשבדצמבר 2014 נולד להם בן. במרץ 2016 בקשתה אושרה לאזרחות ישראלית, מתוקף נישואיה.

קישורים חיצוניים
----------------

ויקישיתוף מדיה וקבצים בנושא **לונה צ'מטאי-סלפטר** בוויקישיתוף
* לונה צ'מטאי-סלפטר, ברשת החברתית פייסבוק
* לונה צ'מטאי-סלפטר, ברשת החברתית אינסטגרם
* לונה צ'מטאי-סלפטר, באתר הוועד האולימפי הבין-לאומי
* לונה צ'מטאי-סלפטר, באתר olympedia.org
* לונה צ'מטאי-סלפטר, באתר התאחדות האתלטיקה הבין-לאומית
* לונה צ'מטאי-סלפטר, באתר הוועד האולימפי בישראל
* יובל כרמי, "ריאיון עם לורנה צ'מטאי ומאמנה דן סלפטר באתר Sportweb,‏ 5 בפברואר 2011
* אבינעם פורת, רצים עם כל הלב: סיפור האהבה המרגש של לורנה צ'מטאי ודן סלפטר, באתר ynet, 15 במאי 2015
* אורית מרלין רוזנצוויג, המירוץ של לונה: "מקבלת המון תמיכה ופרגון מעוברי אורח ברחוב", באתר ynet, 19 במאי 2016
* אתר למנויים בלבד אבינעם פורת, מישהי לרוץ איתה, באתר "ידיעות אחרונות", 25 ביולי 2018
* אתר למנויים בלבד איתמר קציר, לונה צ'מטאי סלפטר לא מפסיקה לשבור שיאים, והיא אפילו לא התכוונה לכך, באתר הארץ, 8 באוגוסט 2018
* "סיפור הסינדרלה של לונה צ'מטאי-סלפטר", באתר ynet, 8 באוגוסט 2018
* אתר למנויים בלבד סמדר שיר, "במרתון אני לא מסתכלת על מי שעקפתי ולא על מי שעוקפת אותי. יש לי מטרה ואני רואה רק אותה", באתר "ידיעות אחרונות", 29 בנובמבר 2018
* אתר למנויים בלבד סמדר שיר, נדב צנציפר, "אני בטוחה שאם המרתון היה ביום אחר, לא לפני המחזור שלי, הייתי זוכה במדליה", באתר "ידיעות אחרונות", 13 באוגוסט 2021
* איתן דולפן, ‏לונה יש רק אחת, באתר דבר העובדים בארץ ישראל, 6 באוגוסט 2021
* מפרישה ואכזבה לגדול הישגי ישראל בריצה: המסע למדליה של לונה-צ'מטאי סלפטר, באתר ynet, 18 ביולי 2022

הערות שוליים
------------

1. ↑  הדר יעקבי, ‏לונה צ'מטאי סלפטר וארטיום דולגופיאט נבחרו לספורטאי השנה, באתר ערוץ הספורט, 4 בדצמבר 2022
2. ↑  לורנה צ`מטאי קיבלה אזרחות: "חיכיתי לזה הרבה זמן", באתר וואלה!‏, 17 במרץ 2016
3. ↑  אורי טלשיר ושליח "הארץ" לריו, בעלה ומאמנה של לונה צ'מטאי: "חשבתי שתהיה אמפתיה, והזדעזעתי", באתר הארץ, 18 באוגוסט 2016
4. ↑  דיווח על התוצאות בדף הפייסבוק של איגוד האתלטיקה בישראל
5. ↑  לונה צ'מטאי סלפטר הוכתרה לאתלטית החודש באירופה, באתר ONE‏, 8 ביוני 2018
6. ↑  יניב טוכמן‏, היסטוריה: לונה צ'מטאי זכתה בזהב בריצת 10,000 מטר באליפות אירופה, באתר וואלה!‏, 8 באוגוסט 2018
7. ↑  יאיר צוקר, ‏הישג היסטורי: מדליית זהב ללונה צ'מטאי באליפות אירופה באתלטיקה, באתר דבר העובדים בארץ ישראל, 9 באוגוסט 2018
8. ↑  אורן אהרוני, "שאלתי את עצמי מה צ'מטאי-סלפטר עושה", באתר ynet, 13 באוגוסט 2018
9. ↑  אסי ממן, ‏שיא ישראלי ללונה צ'מטאי-סלפטר ב-3,000 מטר, באתר ONE‏, 18 באוגוסט 2018
10. ↑  אסי ממן, ‏גאווה: צ'מטאי-סלפטר קבעה שיא ישראלי במרתון, באתר ONE‏, 25 בנובמבר 2018
11. ↑  אורן אהרוני, שיא מטורף ללונה צ'מטאי בחצי מרתון, באתר ynet, 6 באפריל 2019
12. ↑  רשימת התוצאות הטובות ביותר במרתון בשנת 2019, באתר התאחדות האתלטיקה הבינלאומית
13. ↑  שירי אלג'ם, ‏צ'מטאי ואמרה שברו שיאים ישראלים והעפילו לטוקיו, באתר ערוץ הספורט, 5 במאי 2019
14. ↑  אורן אהרוני ואבינועם פורת, צ'מטאי-סלפטר שברה את השיא הישראלי ב-10,000 מ, באתר ynet, 6 ביולי 2019
15. ↑  אבינעם פורת וסער הס, השנייה אי פעם בעולם: שיא מדהים ללונה צ'מטאי, באתר ynet, 1 בספטמבר 2019
16. ↑  תוצאות המרתון בדוחה באתר התאחדות האתלטיקה הבינלאומית.
17. ↑  אורן אהרוני, לונה צ'מטאי: "היה ממש אסון, המרתון הכי קשה שהיה לי", באתר ynet, 28 בספטמבר 2019
18. ↑  אתר למנויים בלבד איתמר קציר, אכזבה במרתון האולימפי: 4 ק"מ לסיום ומהמקום השלישי, לונה צ'מטאי סלפטר עצרה, באתר הארץ, 7 באוגוסט 2021
19. ↑  אסי ממן, טוקיו, ‏הסיבה להפסקה: סלפטר סבלה מהתכווצויות בבטן, באתר ONE‏, 7 באוגוסט 2021
20. ↑  ספורט5 ,לונה צ'מטאי סיימה חמישית במרתון לונדון, 3 באוקטובר 2021, מאקו
21. ↑  אתר למנויים בלבד עידו רקובסקי, לונה צ'מטאי-סלפטר זכתה במדליית ארד במרתון באליפות העולם, באתר הארץ, 18 ביולי 2022
22. ↑  תפסה אמריקה: צ'מטאי סלפטר סיימה במקום השני בניו יורק – איגוד האתלטיקה בישראל
23. ↑  אתר למנויים בלבד עידו רקובסקי, כמעט מדליה: לונה צ'מטאי-סלפטר סיימה במקום הרביעי במרתון באליפות העולם, באתר הארץ, 26 באוגוסט 2023
24. ↑  התוצאות הרשמיות (באנגלית)

|  משלחת ישראל לאולימפיאדת ריו דה ז'ניירו (2016)  |
| --- |
| מרוץ אופני כביש **אופניים** | שני בלוך • שלומי חיימי |
| אתלטיקה **אתלטיקה** | דניאל גואדי • מאור טיורי • מארו טפרי • טסמה מוגס • דונלד סנפורד • לונה צ'מטאי-סלפטר • חנה קנייזבה-מיננקו • דמיטרי קרויטר |
| בדמינטון **בדמינטון** | מישה זילברמן |
| ג'ודו **ג'ודו** | לינדה בולדר • מדליית ארד לירדן ג'רבי ירדן ג'רבי • גילי כהן • שגיא מוקי • גולן פולק • שירה ראשוני • מדליית ארד לאורי ששון אורי ששון |
| גולף **גולף** | לטיסיה בק |
| היאבקות **היאבקות** | אילנה קרטיש |
| הרמת משקולות **הרמת משקולות** | איגור אולשנצקי |
|  **התעמלות אמנותית** | נבחרת ישראל בהתעמלות אמנותית (יקטרינה לבינה, קרינה ליחבר, אידה מיירין, יובל פילו, אלונה קושבצקי) • נטע ריבקין |
| התעמלות מכשירים **התעמלות מכשירים** | אלכס שטילוב |
| טאקוונדו **טאקוונדו** | רון אטיאס |
| טניס **טניס** | דודי סלע |
| טריאתלון **טריאתלון** | רון דרמון |
| קליעה **קליעה** | סרגיי ריכטר |
| שחייה **שחייה** | קרן זיבנר • יעקב טומרקין • אנדראה מורז • גל נבו • עמית עברי • זיו קלונטרוב • זוהר שיקלר |
| שחייה צורנית **שחייה צורנית** | אנסטסיה גלושקוב • יבגניה טטלבאום |
| שיט **שיט** | נינה אמיר • מעיין דוידוביץ' • גיל כהן • אייל לוין • דן פרויליך • שחר צוברי |

|  משלחת ישראל לאולימפיאדת טוקיו (2020)  |
| --- |
| מרוץ אופני כביש **אופניים** | שלומי חיימי • עומר שפירא |
| אתלטיקה **אתלטיקה** | גירמה אמרה • סלאמוויט באיולין-טפרי • דיאנה ויסמן • מאור טיורי • מארו טפרי • אדוה כהן • איימרו עלמיה • לונה צ'מטאי-סלפטר • חנה קנייזבה-מיננקו |
| בדמינטון **בדמינטון** | מישה זילברמן • קסניה פוליקרפובה |
| בייסבול **בייסבול** | נבחרת ישראל בבייסבול (ג'רמי בלייך • ג'ונתן דה-מארטה • ג'ואי ווגמן • בן וונגר • זאק וויס • ג'וש זייד • ג'ייק פישמן • אלכס כץ • אלון ליישמן • שלמה ליפץ • ג'ון מוסקוט • די ג'יי שרעבי • טל אראל • ריאן לברנוואי • ניק ריקלס • סקוט בורצ'ם • מיץ' גלסר • דני ולנסיה • זאק פנפראס • איאן קינסלר • טיי קלי • בלייק גיילן • אסף לוונגרט • רוב פולר) |
| ג'ודו **ג'ודו** | גילי כהן • גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון 
מדליית ארד לנבחרת ישראל המעורבת (גברים-נשים) נבחרת ישראל בג'ודו (גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון) |
| גלישת גלים **גלישת גלים** | ענת ליליאור |
| הרמת משקולות **הרמת משקולות** | דוד ליטבינוב |
| התעמלות אמנותית **התעמלות אמנותית** | מדליית זהב ללינוי אשרם לינוי אשרם • ניקול זליקמן 
נבחרת ישראל בהתעמלות אמנותית (אופיר דיין, קארין וקסמן, יוליאנה טלגין, יאנה קרמרנקו, נטלי רייץ) |
| התעמלות **התעמלות מכשירים** | מדליית זהב לארטיום דולגופיאט ארטיום דולגופיאט • ליהיא רז • אלכס שטילוב |
| טאקוונדו **טאקוונדו** | מדליית ארד לאבישג סמברג אבישג סמברג |
| טריאתלון **טריאתלון** | רן שגיב • שחר שגיב |
| קליעה **ירי תחרותי** | סרגיי ריכטר |
| שחייה **שחייה** | אביב ברזלי • איתי גולדפדן • אנסטסיה גורבנקו • מירון חרותי • יעקב טומרקין • גל כהן גרומי • דניס לוקטב • מיכאל לייטרובסקי • אנדראה מורז • דניאל נמיר • רון פולונסקי • תומר פרנקל |
| שחייה אומנותית **שחייה אומנותית** | שלי בובריצקי • עדן בלכר |
| שחייה במים פתוחים **שחייה במים פתוחים** | מתן רודיטי |
| קשתות **קשתות** | איתי שני |
| רכיבה **רכיבה** | אשלי בונד • דניאל גולדשטיין-וולדמן • אלברטו משען • טדי ולוק |
| שיט **שיט** | נויה בר עם • שחר טיבי • יואב כהן • קטי ספיצ'קוב • שי קקון |

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 308491

 |